Document ID: 31983D0070

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 1ης Φεβρουαρίου 1983
περί υγειονομικών προϋποθέσεων και κτηνιατρικού πιστοποιητικού κατά τις εισαγωγές νωπού κρέατος από ορισμένες τρίτες χώρες
(83/70/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), και ιδίως τα άρθρα 16 και 28,
Εκτιμώντας:
ότι οι αποφάσεις της Επιτροπής 78/693/ΕΟΚ (2), 78/694/ΕΟΚ (3), 78/695/ΕΟΚ (4), 79/238/ΕΟΚ (5), 79/543/ΕΟΚ (6), 79/544/ΕΟΚ (7), 81/526/ΕΟΚ (8), 81/545/ΕΟΚ (9), 81/546/ΕΟΚ (10) και 81/547/ΕΟΚ (11) έχουν καθορίσει, αντίστοιχα, τους υγειονομικούς όρους και τις υγειονομικές πιστοποιήσεις που απαιτούνται για τις εισαγωγές νωπού κρέατος από την Αργεντινή, Βραζιλία, Ουρουγουάη, Παραγουάη, Ισπανία, Χιλή, Ελβετία, Βουλγαρία, Αυστρία και Γιουγκοσλαβία·
ότι στις αποφάσεις που αναφέρθηκαν παραπάνω έχουν οριστεί ειδικοί όροι για ορισμένα Κράτη μέλη σύμφωνα με τους όρους που εφαρμόζονται στις ενδοκοινοτικές συναλλαγές· ότι το Συμβούλιο, με την οδηγία του 82/893/ΕΟΚ (12), συμφώνησε να επεκτείνει την εφαρμογή αυτών των ειδικών όρων·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Στο άρθρο 2 των αποφάσεων 78/693/ΕΟΚ, 78/694/ΕΟΚ και 78/695/ΕΟΚ, που αφορούν, αντίστοιχα, την Αργεντινή, τη Βραζιλία και την Ουρουγουάη, η ημερομηνία «31 Δεκεμβρίου 1982» αντικαθίσταται από την ημερομηνία «31 Δεκεμβρίου 1983».
2. Το άρθρο 4 των αποφάσεων 78/693/ΕΟΚ, 78/694/ΕΟΚ, 78/695/ΕΟΚ, 79/238/ΕΟΚ, 79/543/ΕΟΚ, 79/544/ΕΟΚ και 81/526/ΕΟΚ, που αφορούν, αντίστοιχα, την Αργεντινή, τη Βραζιλία, την Ουρουγουάη, την Παραγουάη, την Ισπανία, τη Χιλή και την Ελβετία, αντικαθίσταται από το ακόλουθο κείμενο:
«Άρθρο 4
Η παρούσα απόφαση θα επανεξεταστεί ώστε να προσαρμοστεί στους κοινοτικούς κανόνες που αφορούν τον έλεγχο και την εξάλειψη του αφθώδους πυρετού μέσα στην Κοινότητα.»
3. Το άρθρο 4 των αποφάσεων 81/545/ΕΟΚ, 81/546/ΕΟΚ και 81/547/ΕΟΚ, που αφορούν, αντίστοιχα, τη Βουλγαρία, την Αυστρία και τη Γιουγκοσλαβία, αντικαθίσταται από το ακόλουθο κείμενο:
«Άρθρο 4
Η παρούσα απόφαση θα επανεξεταστεί ώστε να προσαρμοστεί στους κοινοτικούς κανόνες που αφορούν τον έλεγχο και την εξάλειψη του αφθώδους πυρετού και της πανώλης των χοίρων μέσα στην Κοινότητα. »
Άρθρο 2
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, την 1η Φεβρουαρίου 1983.

Labels: 3
17
5
6